Sociālo piešķiršanas kritēriju izstrāde IT aparatūras un pakalpojumu iepirkumam Vācijā

Iepirkuma mērķis

Dataport iepērk IT aparatūru un IT pakalpojumus publiskā iepirkuma veicējiem Vācijas federālajās zemēs Šlēsvigā-Holšteinā, Hamburgā un Brēmenē, kā arī IT pakalpojumus Meklenburgas-Priekšpomerānijas un Lejassaksijas federālo zemju nodokļu administrācijai. Līgums ietvēra IT aparatūras (personālo un portatīvo datoru, monitoru, tastatūru, datorpeļu un komponentu) piegādi 60 000 darba vietām un IT pakalpojumus 30 000 darba vietām. Mērķis bija iegādāties tikai tādu IT aparatūru un pakalpojumus, ko ražo un piegādā saskaņā ar Starptautiskās Darba organizācijas noteiktajiem standartiem.

Pieeja

Tiesības slēgt līgumu tika piešķirtas 2013. gadā. Pretendentiem tika lūgts iesniegt koncepciju par sociālajiem kritērijiem, tostarp pasākumiem, lai nodrošinātu to piegādātāju un piegādātāju apakšuzņēmēju atbilstību astoņām SDO pamatkonvencijām. Lai risinātu globālajai IT ražošanas nozarei specifiskus sociālos jautājumus, līguma slēgšanas tiesību piešķiršanas kritērijos tika minētas arī papildu SDO konvencijas Nr. 1, 30, 102, 115, 131, 135, 155, 158, 169, 170. Tika piešķirti punkti, pamatojoties uz trim koncepcijas aspektiem:

— aptverto darba un sociālo standartu apjomu,

— koncepcijas atbilstību sociālajiem standartiem,

— iesniegtajiem pierādījumiem.

Tā kā pretendenti piedāvāja daudzveidīgas izvēles iespējas, tika veikti divi pasākumi, lai nodrošinātu kontroles mehānisma kvalitāti. Pirmkārt, konkursa dokumentācijā tika izklāstīta viena no iespējamām pārbaudes shēmām, pretendentu veicamo pasākumu piemēri, kā arī iespējamie jautājumi, uz kuriem būtu jāatbild ziņojumā. Otrkārt, piešķiršanas kritērijos īpaši liela nozīme tika piešķirta koncepcijas ticamībai (50 % no punktu skaita) un iesniegtajiem pierādījumiem (40 % no punktu skaita). Pretendentiem bija jāpiekrīt, ka koncepcijā ietvertie pasākumi līguma darbības laikā tiks regulāri pārskatīti. Koncepcija un tajā noteiktās saistības kļuva par daļu no jaunā pamatnolīguma.

Rezultāti

Visi pretendenti iesniedza koncepciju taisnīgu darba apstākļu nodrošināšanai piegādes ķēdē. Tas bija vērsts uz mērķi veicināt IT nozares informētību par taisnīgiem darba apstākļiem piegādes ķēdē (tostarp izejvielu ieguvi). Sociāli atbildīga iepirkuma koncepcijas izvērtēja īpašs speciālists, pamatojoties uz to, cik lielā mērā pretendents spēja pierādīt, ka tā procedūrās ir plaši iekļautas minētās SDO konvencijas un ka tam ir atbilstīgas kvalitātes metodika. Sociālās koncepcijas kritēriji ietekmēja līguma slēgšanas tiesību piešķiršanu, jo tie veidoja 10 % no punktiem, kas tika piešķirti par kvalitāti. Uzvarējušais pretendents izstrādāja piegādātāju rīcības kodeksu un vienojās divas reizes gadā ziņot darba grupai par atbilstību SDO konvencijām.

Gūtās atziņas

Neraugoties uz sarežģīto tirgus situāciju un sarežģītajām globālajām piegādes ķēdēm, pretendentu reakcija bija pozitīva. Ilgtspējas kritēriji konkursa pretendentiem kļūst aizvien svarīgāki, jo to produktu cenas un veiktspēja ir līdzīgas. Palielinās pārredzamība attiecībā uz darba apstākļiem visā piegādes ķēdē, ražošanas vietās veiktajām revīzijām, atklātajiem trūkumiem un veiktajiem korektīvajiem pasākumiem. Līdz šim nav pieejama neviena IT ierīce, kas būtu pilnībā ražota saskaņā ar godīgas tirdzniecības nosacījumiem. “Dataport” pievēršas dialogam starp klientiem, pakalpojumu sniedzējiem un ražotājiem konkursa procedūras laikā un pēc tās. Tas prasa intensīvu iesaisti šajā tēmā.